Diari Oficial de la Generalitat Valenciana


Sumari del DOGV 5276, del 08-06-2006 (2006/6282)

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Medi Ambient i la Conselleria de Territori i Habitatge de la Generalitat Valenciana sobre les actuacions de la Direcció General per a la Biodiversitat en matèria d'actuacions per a la reducció de la mortalitat per electrocució en aus rapaces del Catàleg Nacional d'Espècies Amenaçades a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5276

Data del DOGV
:   08-06-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/6282


Data del document
:   24-05-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Territori i Vivenda
    * administració central
    * biodiversitat
    * cooperació administrativa
    * ocell
    * protecció del medi ambient

RESOLUCIÓ de 24 de maig de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre el Ministeri de Medi Ambient i la Conselleria de Territori i Habitatge de la Generalitat Valenciana sobre les actuacions de la Direcció General per a la Biodiversitat en matèria d'actuacions per a la reducció de la mortalitat per electrocució en aus rapaces del Catàleg Nacional d'Espècies Amenaçades a la Comunitat Valenciana. [2006/6282]  
Subscrit, després de la tramitació prèvia reglamentària, entre el Ministeri de Medi Ambient i la Conselleria de Territori i Habitatge de la Generalitat Valenciana, el 29 de desembre de 2005, un Conveni de col·laboració sobre les actuacions de la Direcció General per a la Biodiversitat en matèria d'actuacions per a la reducció de la mortalitat per electrocució en aus rapaces del Catàleg Nacional d'Espècies Amenaçades a la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0314/2006, i que figura com a annex d'esta resolució.  
València, 24 de maig de 2006.. El director general de Relacions amb les Corts i Secretariat del Govern: Antonio V. Peral Villar.  
CONVENI DE COl·lABORACIÓ ENTRE EL MINISTERI DE MEDI AMBIENT I LA CONSELLERIA DE TERRITORI I HABITATGE DE LA GENERALITAT VALENCIANA SOBRE LES ACTUACIONS DE LA DIRECCIÓ GENERAL PER A LA BIODIVERSITAT EN MATÈRIA D'ACTUACIONS PER A LA REDUCCIÓ DE LA MORTALITAT PER ELECTROCUCIÓ EN AUS RAPACES DEL CATÀLEG NACIONAL D'ESPÈCIES AMENAÇADES.  
Madrid, 29 de desembre de 2005  
REUNITS  
D'una part, la Sra. Cristina Narbona Ruiz, ministra de Medi Ambient, per raó de les facultats conferides per l'article 6 i la disposició addicional tretzena de la Llei 30/1992, de 26 de novembre, de règim jurídic de les administracions públiques i del procediment administratiu comú, en la redacció que dóna la Llei 4/1999, de 13 de gener.  
D'una altra part, el Sr. Rafael Blasco Castany, conseller de Territori i Habitatge de la Generalitat Valenciana, càrrec per al qual va ser nomenat per Decret 7/2004, de 27 d'agost, del president de la Generalitat, en nom i en representació de la Comunitat Valenciana. (DOGV de 30 d'agost de 2004).  
Ambdues parts reconeixen la capacitat i la legitimació suficients per a formalitzar este document i, en el seu mèrit,   
Exposen  
Primer. Que el conveni d'espècies migratòries va aprovar en la conferència de les parts celebrada a Bonn del 18 al 24 de setembre de 2002, la Resolució 7.4 sobre l'electrocució d'aus migratòries, en la qual es fa una referència específica als greus efectes de l'electrocució en espècies com l'àguila de panxa blanca, i s'insta totes les parts que neutralitzen apropiadament les torres i les parts de les línies de transmissió d'electricitat de voltatge mitjà existents a fi d'assegurar que les aus estiguen protegides contra l'electrocució.   
Segon. Que la Llei 4/1989, de 27 de març, de conservació dels espais naturals i de la flora i fauna silvestres, estipula, en l'article 26.1, que les administracions públiques adoptaran les mesures necessàries per a garantir la conservació de les espècies de la flora i la fauna que viuen en estat silvestre en el territori espanyol, amb especial atenció a les espècies autòctones.  
Tercer. Que el Ministeri de Medi Ambient, en l'àmbit de les seues competències (RD 1477/2004), té atribuïdes funcions d'elaboració, en col·laboració amb les comunitats autònomes, de criteris orientadors, estratègies, plans i programes per a la recuperació d'espècies incloses en el Catàleg nacional d'espècies amenaçades. Així mateix, pot convindre amb les comunitats autònomes la prestació d'ajuda tècnica i econòmica per a l'elaboració dels plans d'actuació i per a l'execució de les mesures previstes, d'acord amb l'article 8.2 del Reial decret 439/1990, de 30 de març, pel qual es regula el Catàleg nacional d'espècies amenaçades.  
Quart. Que la Comunitat Valenciana, a través del seu Estatut d'Autonomia, té atribuïdes les competències per a la protecció del medi ambient i dels ecosistemes, i ha d'adoptar les mesures necessàries per a garantir la conservació, la protecció i la recuperació de les espècies de flora i fauna que viuen en estat silvestre al seu territori.  
Cinqué. Que l'electrocució d'aus de presa en els suports de les línies elèctriques, reconeguda com una de les principals causes de mortalitat no natural per a grans aus i especialment per a les aus rapaces, afecta espècies com l'àguila de panxa blanca, l'àguila serpera, l'àguila pescadora, l'àguila reial i el duc, entre altres, incloses en el Catàleg nacional d'espècies amenaçades i en el Catàleg valencià d'espècies amenaçades de fauna (Decret 32/2004, de 27 de febrer de 2004).   
Sisé. Que l'àguila de panxa blanca és una de les espècies més afectades per l'electrocució i figura en la categoria de vulnerable en el Catàleg nacional i en el Catàleg valencià d'espècies amenaçades, per la qual cosa actualment s'està elaborant l'Estratègia de conservació de l'espècie. Esta estratègia estableix, com a actuació de caràcter prioritari, evitar la mort d'exemplars per electrocució mitjançant la modificació de les línies elèctriques perilloses, i fomentar la col·laboració entre les administracions en esta matèria.  
Seté. Que per tant hi ha una identitat d'objectius i, en conseqüència, les parts que firmen acorden formalitzar el present conveni, amb subjecció a les següents  
Clàusules  
Primera. Objecte del conveni  
El present conveni té com a objecte articular la col·laboració entre el Ministeri de Medi Ambient i la Conselleria de Territori i Habitatge de la Generalitat Valenciana quant a les actuacions de la Direcció General per a la Biodiversitat (DGB), en matèria d'actuacions per a la reducció de la mortalitat per electrocució en aus rapaces del Catàleg nacional d'espècies amenaçades en esta Comunitat Autònoma.  
Segona. Actuacions  
La Direcció General per a la Biodiversitat del Ministeri de Medi Ambient realitzarà les actuacions de correcció de línies elèctriques per a la protecció d'avifauna que es recullen en l'annex d'actuacions del present conveni entre els anys 2005 i el 2006. L'import previst en este annex per a cada una d'estes actuacions només podrà ser modificat, amb l'acord previ del Comité de Seguiment que s'estableix en la clàusula setena, quan existisquen causes que així ho justifiquen i sempre que esta modificació no implique un increment sobre la inversió total i les anualitats establides en la clàusula tercera.  
Tercera. Inversió  
La inversió total màxima que realitzarà la Direcció General per a la Biodiversitat en el període considerat serà igual a dos-cents trenta mil euros (230.000,00 €), amb la següent distribució per anualitats:  
Anualitats Import (€)  
2005 30.000  
9644 088.970  
La inversió aprovada cada any no podrà superar en cap cas la xifra establida per a este any en esta distribució d'anualitats. Esta inversió s'entén condicionada a les disponibilitats pressupostàries que es fixen anualment en la Llei de pressupostos generals de l'Estat.   
La Comunitat Valenciana, a través de la Conselleria de Territori i Habitatge, aportarà la quantitat dels treballs previs necessaris per a l'elaboració dels projectes i les memòries respectives, com també els estudis de seguiment i la valoració de l'eficàcia de les mesures adoptades.  
Quarta. Procediment d'execució  
Les actuacions seran realitzades a càrrec del capítol 6 del pressupost de la Direcció General per a la Biodiversitat i seran licitades, adjudicades i recepcionades per este òrgan, li correspon l'acreditació d'obra que s'executarà trimestralment. Per a la qual cosa a proposta de la comunitat autònoma, la DGB designarà un director d'obra i coordinador de seguretat i salut. En qualsevol cas, el projecte serà informat per l'Oficina de Supervisió de la Direcció General per a la Biodiversitat.  
La Comunitat Valenciana assumirà, d'acord amb el Ministeri de Medi Ambient en el si del Comité de Seguiment a què es refereix la clàusula setena, les funcions de redacció dels projectes i atorgament del vistiplau a les obres; en este context nomenarà un coordinador que actuarà juntament amb el director d'obra en les tasques de seguiment i supervisió de les obres, així com, en les de coordinació de seguretat i salut.  
Així mateix, la Comunitat Autònoma garantirà la plena disponibilitat dels terrenys afectats.  
Cinquena. Planificació  
Les actuacions que s'executen en desplegament del present conveni han d'estar d'acord amb les disposicions del Decret 5/1999, de 2 de febrer, pel qual s'estableixen normes per a les instal·lacions elèctriques aèries d'alta tensió i línies aèries en baixa tensió amb fins de protecció de l'avifauna.   
Sisena. Projectes de correcció de línies elèctriques  
Els projectes han d'anar acompanyats de tota la documentació preceptiva per a la seua tramitació d'acord amb la Llei de contractes de les administracions públiques (acta de replantejament, informe de l'oficina de supervisió de projectes, etc.).  
Si és necessari sotmetre el projecte al procediment d'avaluació d'impacte ambiental, d'acord amb la legislació vigent en la matèria, el projecte ha d'estar acompanyat del corresponent estudi d'impacte ambiental.  
De la mateixa manera, quan l'actuació afecte algun espai que pertanga a la xarxa europea Natura 2000 o que haja sigut proposat per esta, s'acompanyarà d'un informe o estudi específic d'afecció mediambiental (article 6 de la Directiva 92/433/CEE del Consell) on es reculla la informació necessària per a poder procedir a una adequada avaluació de l'actuació en relació amb les possibles repercussions sobre hàbitats i tàxons propis del lloc. El projecte corresponent ha de mostrar els possibles condicionants de l'execució de les obres que incloga este informe d'afecció.  
Setena. Comité Bilateral de Seguiment  
1. Per a l'impuls, el seguiment i el control de les actuacions incloses en l'àmbit d'aplicació d'este conveni de col·laboració, com també per a la interpretació d'este, es constituirà un comité bilateral de seguiment, que estarà facultat per a:  
. Comprovar que els projectes i treballs emanats de l'aplicació d'este conveni s'ajusten als objectius d'este, els informen i els aproven.  
. Proposar, conforme al que establix la clàusula segona, l'ajust del contingut i de l'import de les actuacions que figuren en l'annex d'este conveni, quan existisquen causes que així ho justifiquen, sempre que no s'incremente la inversió total establida en la clàusula tercera ni es modifiquen cada una de les anualitats indicades en la dita clàusula.  
. Seguir l'evolució del programa, analitzar les incidències i realitzar la proposta de la seua actualització, si és el cas.  
. Resoldre les incidències que sorgisquen en el desenvolupament del conveni.  
2. El Comité de Seguiment estarà format per dos representants de cada una de les dues direccions generals, (Direcció General per a la Biodiversitat del Ministeri de Medi Ambient i la Direcció General de Gestió del Medi Natural de la Conselleria de Territori i Habitatge) nomenades pels directors generals corresponents.  
3. El comité estarà presidit per un dels dos representants de la Direcció General per a la Biodiversitat i es reunirà almenys una vegada a l'any.  
Octava. Vigència  
El present conveni estarà vigent des de la firma fins a l'1 de novembre de 2006. Podrà prorrorgar-se per acord exprés, amb anterioritat a la data d'expiració d'este, sempre que les parts aproven un nou annex d'inversions per al següent període de vigència.  
Novena. Causes de resolució anticipada  
Seran causes de resolució anticipada del present conveni les següents:   
. El mutu acord de les parts que el subscriuen.   
. L'entrada en vigor de disposicions legals o reglamentàries que determinen la seua extinció.   
. La denúncia d'una de les parts amb un preavís de tres mesos.  
En estos casos s'establirà, segons la causa concreta d'extinció i a la vista de la situació particular de les actuacions en curs, la forma de terminació d'estes, segons el que ha establit el Reial decret legislatiu 2/2000, de 16 de juny, pel qual s'aprova el Text refós de la Llei de contractes de les administracions públiques.  
Desena. Jurisdicció  
Les qüestions litigioses que poden sorgir en la interpretació, el compliment i l'eficàcia del present conveni, sense perjudici del que disposa la clàusula setena, seran de coneixement i competència de l'ordre jurisdiccional contenciós administratiu.  
Onzena. Publicitat de les actuacions  
En les actuacions que es realitzen a l'empara del present conveni serà obligatòria la senyalització d'estes amb l'emblema del Ministeri de Medi Ambient i la Conselleria de Territori i Habitatge, com també, si és el cas, del Fons Europeu Cofinançador, com a entitat/s cofinanciadora/s de les inversions.  
Per a la constància com cal del que s'acorda i en prova de conformitat, les parts firmen este conveni en el lloc i en la data indicats en l'encapçalament.  
La ministra de Medi Ambient: Cristina Narbona Ruiz  
El conseller de Territori i Habitatge de la Generalitat Valenciana: Rafael Blasco i Castany  
ANNEX D'ACTUACIONS  
DENOMINACIÓ DE L'ACTUACIÓ   
IMPORT EN EUROS  
Actuacions per a la reducció de la mortalitat per electrocució en aus rapaces del Catàleg nacional d'espècies amenaçades: 230.000 €  
Els treballs de modificació de línies electriques que comprén el present projecte es realitzaran en les línies on s'ha detectat una major mortalitat d'aus, especialment on s'han vist afectades les espècies més amenaçades com l'àguila de panxa blanca i l'àguila reial.  
Les línies elèctriques que en principi poden ser objecte dels treballs de modificació es relacionen a continuació:  
. Línia elèctrica de Loma de la Venta-la Cueva Serrana-el Campillo-Puntal Alto-barranc del Búho-Casas de Rebate.  
. Línia Peña del Águila de Arriba-Lomas de Muñiño, el Ventorrillo i las Escalericas-Casa Bajosa-Alto de las Majadas.  
. Línia San Miguel de Salinas-Casa el Escribano-lo Quesada-el Espartal-lo Ballesta-la Torena.  
. Línia embassament de la Pedrera  
I altres línies de perillositat alta de la Comunitat Valenciana.  
Tipologia dels treballs  
Els treballs que s'han de realitzar, segons les característiques concretes dels suports i línies elèctriques en què es desenvoluparan les actuacions, i d'acord amb els projectes d'obra que s'han de redactar per la Conselleria de Medi Ambient, inclouran les actuacions següents:   
1. Modificació de les capçaleres dels suports, canviant els travessers. La finalitat serà col·locar els aïlladors suspesos, ja que són molt menys perillosos que els actuals aïlladors (rígids i en el mateix plànol).  
2. Aïllament de la fase central en les voltes, a fi d'impedir que una au de grandària mitjana es pose a l'interior de la volta i puga provocar la seua electrocució en tocar la fase central amb el cap.  
3. Augment de la distància del lloc on es posen (arc superior de la volta) i els conductors, mitjançant la disposició d'allargadors o nous plats. Amb això s'evitarà que una au de grans mides puga electrocutar-se duent a terme un estirada d'ala mentre es pose en la volta.  
4. Aïllament dels elements en tensió que suposen risc d'electrocució en els pals d'amarrament o derivació i en aquells amb presència d'autovàlvules, seccionadors o transformadors d'intempèrie.  
5. Alineació amb pal fort: volta amb cadenes de 3 aïlladors o equivalent. Distància central major de 0,8 metres i conductor central aïllat.  
6. Alineació amb pal dèbil: modificació del pal, o canvi dels conductors per cable aïllat.  
7. Ancoratge en muntatge 0 o 1 amb ponts per damunt: passar els ponts per davall amb fanalet de 3 elements i posar cadenes d'ancoratge d'1 metre de longitud.  
8. No s'utilitzarà ancoratge en volta. S'instal·larà cable aïllat per al pont fluix central i cadenes d'aïlladors d'1 metre de longitud.   
9. Entroncaments amb XS. Col·locar els XS en una cadena auxiliar. Totes les cadenes del suport amb 1 metre de longitud. Connexions amb cable aïllat.  
10. Derivacions: les mateixes que el suport a què corresponga més connexions amb cable aïllat  
11. Instal·lació de nous suports en aquells que no suporten la nova capçalera.  
Les condicions tècniques aplicables per a la correcció dels línies elèctriques seran les següents: en les línies elèctriques d'alta tensió de 2a i 3a categoria que tinguen o es construïsquen amb conductors nus, si no tenen creus o suports de material aïllant, s'aplicaran les prescripcions següents:  
a) Les línies s'han de construir amb cadenes d'aïlladors suspesos, s'evita la disposició d'estoss en posició horitzontal, excepte els suports d'angle, ancoratge i fi de línia.  
b) Els suports amb ponts, seccionadors, fusibles, transformadors, de derivació, ancoratge, fi de línia, es dissenyaran de manera que s'evite sobrepassar amb elements en tensió els travessers o semitravessers no auxiliars dels suports. En tot cas, es procedirà a l'aïllament dels ponts d'unió entre els elements en tensió.  
c) En el cas de muntatge canadenc o a portell, la distància entre el semitravesser inferior i el conductor superior o pont fluix no serà inferior a 1,5 m.  
Per a travessers o muntatges tipus volta, la distància entre la part superior del pal i el conductor central no serà inferior a 0,8 m, i s'aïllarà el conductor central 1 m a cada costat del punt d'enganxall. Sempre que això siga possible, es tendirà a col·locar elements que dissuadisquen les aus a posar-s'hi, l'eficàcia antielectrocució dels quals haja sigut contrastada.   
PRESSUPOST  
1. Redacció projecte d'obra, planificació, coordinació i seguiment: 35.000 €  
2. Canvi de creuetes: 20.000 €  
3. Aïllament de fase central, conductors, seccionadors, transformadors: 150.000 €  
4. Augment del nombre de plats: 15.000 €  
5. Canvi a fanalets suspesos: 10.000 €  
Total: 230.000 €  
Este pressupost està subjecte a possibles modificacions posteriors, si el replantejament de l'obra obligara a això.